**Informatīvais ziņojums „Par konkursa atlases komisijas, kas izveidota, lai izvirzītu Latvijas ekspertus ievēlēšanai Eiropas Savienības Pamattiesību aģentūras valdē, darba rezultātiem”**

Atbilstoši Padomes regulai (EK) Nr. 168/2007 ar ko izveido Eiropas Savienības Pamattiesību aģentūru (turpmāk – Padomes Regula), Pamattiesību aģentūras (turpmāk – Aģentūra) plānošanas un uzraudzības struktūra ir Valde. Lai nodrošinātu valdes darbību katrai dalībvalstij ir jāieceļ viens neatkarīgs eksperts, kam ir augsti pienākumi valsts līmeņa neatkarīgā cilvēktiesību iestādē vai kādā citā valsts vai privātā sektora organizācijā, tāpat jānodrošina jaunieceltā eksperta aizstājējs.

Tā kā Latvijas neatkarīgā pārstāvja Valdē un viņa aizstājēja pilnvaras beigsies 2012.gada jūlijā, Latvijai līdz 2012.gada 1.aprīlim ir jāpaziņo Aģentūrai jaunieceltā locekļa un viņa jaunieceltā aizstājēja vārdi. Paziņojumā jāietver pamatojums par jauniecelto personu atbilstību šādiem kritērijiem:

a) attiecīga pieredze valsts vai privātā sektora organizāciju vadības jomā;

b) zināšanas pamattiesību jomā;

c)neatkarība;

d) augsti pienākumi valsts līmeņa neatkarīgā cilvēktiesību iestādē vai kādā citā valsts vai privātā sektora organizācijā, kā arī jāpievieno iecelto personu CV.

Saskaņā ar Padomes Regulas 12.panta 3.punktu nominēto pārstāvju pilnvaru termiņš būs pieci gadi un to nav iespējams pagarināt.

Lai izvirzītu Latvijas ekspertus ievēlēšanai Eiropas Savienības Pamattiesību aģentūras valdē ar Ministru kabineta 2012.gada  28.februāra  rīkojumu Nr.102 tika izveidota konkursa atlases komisija. Darbam konkursa atlases komisijā tika deleģēti Ārlietu ministrijas, Iekšlietu ministrijas, Tieslietu ministrijas, Labklājības ministrijas, Izglītības un zinātnes ministrijas pārstāvji un Ministru kabineta pārstāve starptautiskajās cilvēktiesību institūcijās. Konkursa atlases komisija apstiprināja savas darbības nolikumu, saskaņā ar kuru tika izsludināts atklāts konkurss.

Kopumā konkursam pieteicās četri pretendenti. Konkursa pirmajā kārtā komisija izvērtēja pretendentu pieteikumus un tiem pievienotos dokumentus un pieņēma lēmumu par konkursa otrajai kārtai izvirzāmajiem pretendentiem, balstoties uz pretendentu atbilstību Padomes Regulas 12.panta 1.punktā noteiktajām prasībām – tiem jābūt ar attiecīgu pieredzi valsts vai privātā sektora organizāciju vadībā un ar zināšanām pamattiesību jomā, dalībvalsts ieceltai personai jābūt neatkarīgai, kurai ir augsti pienākumi valsts līmeņa neatkarīgā cilvēktiesību iestādē vai kādā citā valsts vai privātā sektora organizācijā.

Konkursa otrajai kārtai konkursa atlases komisija izvirzīja trīs pretendentus. Konkursa otrajā kārtā tika izvērtēta pretendentu atbilstība konkursa atlases komisijas nolikumā noteiktajiem vērtēšanas kritērijiem:

1. labas zināšanas pamattiesību un īpaši cilvēktiesību jomā;
2. profesionālā pieredze jomās, kurās darbojās Aģentūra, saskaņā ar Padomes Regulas 5.panta 3.punktu;
3. izpratne par Aģentūras darbu;
4. izpratne par situāciju Latvijā pamattiesību jomā;
5. prasme formulēt un aizstāvēt savu viedokli;
6. labas angļu un/vai franču valodas zināšanas.

Konkursa otrās kārtas noslēgumā konkursa atlases komisija pieņēma lēmumu iesniegt Ministru kabinetā divu Latvijas ekspertu kandidātu sarakstu – Anete Erdmane un Solvita Olsena (prioritārā secībā).

Visi konkursa atlases komisijas lēmumi tika pieņemti vienbalsīgi.

Kopā ar šo informatīvo ziņojumu Ministru kabinetā tiek iesniegts protokollēmuma projekts ar minēto ekspertu sarakstu. Pēc apstiprināšanas Ministru kabinetā kultūras ministrs informēs Aģentūru par Latvijas izvirzītajiem ekspertiem ievēlēšanai Aģentūras valdē.

Kultūras ministra vietā

tieslietu ministrs G.Bērziņš

Vīzē: valsts sekretāra p.i. U.Lielpēters

23.03.2012.

452

A.Rostovceva, 67330213

aleksandra.rostovceva@km.gov.lv